Eskom vervang uitvoerende hoofArgieffoto: GCIS Die kragvoorsiener het Vrydagoggend aangekondig Sean Maritz, Eskom se hoof van inligting, is die nuwe waarnemende uitvoerende hoof. Hy vervang Johnny Dladla wat sedert Junie waargeneem het. “Die Eskom-raad het besluit om huidige uitvoerende bestuurders te roteer in dié rol sodat hulle blootstelling kan kry,” het Eskom in ’n verklaring gesê. Dladla keer terug na sy rol as uitvoerende hoof van Eskom Rotek Industries. “Ons wil vir mnr. Dladla dankie sê vir goeie werk en mnr. Maritz alle sterkte toewens vir sy nuwe rol.” Volgens Eskom is dit noodsaaklik dat die pos van uitvoerende hoof permanent gevul word in ’n poging om organisatoriese stabiliteit te verseker. “Die werwingsproses sal mettertyd begin.” Dladla is as waarnemende hoof aangestel nadat Brian Molefe se heraanstelling in sy pos as uitvoerende hoof aan die begin van Junie in opdrag van die ANC amptelik teruggetrek is. Molefe is in November verlede jaar te midde van omstredenheid by die kragvoorsiener weg nadat hy in die voormalige openbare beskermer, Thuli Madonsela, se staatskapingverslag onder verdenking geplaas is. Hy is daarna as ŉ ANC-LP aangestel, maar is in Mei onverwags weer in sy vorige pos by Eskom aangestel. Molefe se verduideliking hiervoor was dat hy foutiewelik op vroeë aftrede geplaas is wat hom geregtig maak op ŉ pensioenbetaling van R30 miljoen. Dié betaling is egter deur minister Lynne Brown geweier.